Luister: Mevrou Smit gŉ goeie tannie in AaronspoortDie kleurvolle voorbladontwerp van Elizabeth Wasserman se Die fantastiese mevrou Smit is net die begin van ŉ heerlike leeservaring wat op lesers wag. “Om te skryf is altyd vir my lekker, maar om mevrou Smit se storie te skep, was vir my ŉ dubbele lekkerte,” vertel Elizabeth laggend. Die storie begin met mevrou Smit se aankoms in Aaronspoort, ŉ fiktiewe dorp wat Elizabeth losweg op Montagu in die Wes-Kaap geskoei het, wat groot opskudding veroorsaak. Nie net bring sy as gevolg van kamtige “onaanvaarbare gedrag” haar eerste nag in polisieaanhouding deur nie, maar met die intrapslag kom sy ŉ dooie liggaam op haar kombuisvloer teë. Nóg mevrou Smit nóg die inwoners van Aaronspoort weet wat hulle tref wanneer allerlei intriges hierna ontvou. Mevrou Smit is egter vasbeslote om die moordenaar vas te trek, maak nie saak op hoeveel tone sy trap of hoeveel van die dorp se skandes uitpeul nie. Namate die sterftesyfer styg raak sy boonop al hoe meer ongewild in dié hegte kleindorpse gemeenskap. Die fantastiese mevrou Smit word as ŉ knussie (cosy mystery) getipeer, wat ŉ subgenre van die misdaadroman is. Wat lesers dus kan verwag is ŉ speurverhaal wat deurentyd ŉ ligter trant handhaaf. Elizabeth Wasserman, skrywer van ‘Die fantastiese mevrou Smit’. (Foto: Peter van Noord) Elizabeth is bekend vir gewilde kinderreekse soos Speurhond Willem, Anna Atoom, Kattemaai (onder die skuilnaam Betsie Vos), en die Elf dae-reisverhale vir tieners. Die Fantastiese mevrou Smit is haar eerste fiksieboek vir volwasse lesers. Oor ŉ opvolgboek wil Elizabeth nie te veel verklap nie, net dat daar wel toekomsmoontlikhede vir mevrou Smit en die inwoners van Aaronspoort is. “Ek dink as die storie aangaan sal mevrou Smit waarskynlik aanhou om moeilikheid te maak en haarself dieper in die dorp in wikkel. Sy het nog nie haar verlede heeltemal afgeskud nie, so daar is nog ŉ kans dat dit haar kan inhaal. “Wat mevrou Smit wel ook sal moet leer, is om ŉ goeie tannie te wees wat ŉ bietjie meer betrokke by die gemeenskap is,” skerts Elizabeth. Die fantastiese mevrou Smit kos R290 (prys onderworpe aan verandering). Klik hier om die boek by Graffiti Boeke aan te skaf.